Je Jehans de Ceys, chevaliers, fais savoir à touz ces qui verront et orront ces presantes lettres que je suis antrez en l’omaige dou noble baron mons. Jeham de Chalon, signour d’Arlay, et ay pris de luy en fié et en chasemant quanque j’ay à Deserviler et es appartenances, em hommes, em prez, en chesaux, en justices et en toutes autres choses, en quelque meniere que je les i aie, puisse ne doie avoir, sauve la feauté mons. l’arcevesque de Besançon et mons. Symon de Mombeliart, signour de Montron. Et lidiz messires Jehans m’a donné la sue quarte partie de la grant d’Amancey, et cele quarte partie je reconois que je la tien de fié doudit mons. Jeham, emsamble les autres choses dessusdites. En tesmoignaige de laquel chose, j’ay prié et requis honorauble baron et saige l’official de la court de Besançon qu’il mete le seel de ladite court de Besançon en ces presantes lettres... Faites et données le vanredi après l’ascension Nostre Signour, l’am de grace mil CC quatre vinz et siex.